
Doaibmaplána 2005-2006

NSRs váldoulbmil boahta ovdan njuolggadusain:

 § 2 Ulbmil 

Norgga Sámiid Riikasearvi áigu ovddidit dásseárvvu, oktiigullevašvuođa ja ráfálaš ovttaseallima olbmuid ja álbmotjoavkkuid gaskkas ja árvvu olbmo luonddu sorjjasvuhtii.

· Norgga Sámiid Riikasearvi áigu duohtan dahkat sápmelaččaid iešstivrenvuoigatvuođa ja váfistit sápmelaččaid boahtteáiggi oktan álbmogin iežaset guovllus.

· Norgga Sámiid Riikasearvi áigu veahkehit ásahit ja ollašuhttit sápmelaš álbmotstivrejumi árjjalaš oassálastimiin sápmelaš stivrenorgánaid demokráhtalaš válggain.

· Norgga Sámiid Riikasearvi áigu váikkuhit ja ovddidit iešguđet lágan sámi kulturdoaimmaid ja fálaldagaid guovddášdási, SOL ja báikkálaš servviid bokte.

Politihkkaovdáneapmi

Váldodoaimmat 2005-2006:

· 2005 čavčča leat Sámediggeválggat. Válgabargguid ráhkkaneapmi ja čađaheapmi šaddá dehálaš oassin NSRa doaimmas 2005:as. 

· NSR galgá joatkit ovdánahttimin politihkka luonddu- ja birasáššiid ektui. Lagasvuohta ja aktiiválaš geavaheapmi luonddus ja birrasis lea dehálaš sámi identitehttii, eallinvuohkái ja kultuvrii. Plánet lágidit seminára luonddugáhttema ja - geavaheami birra. 

· NSR dáhttu aktiiválaččat bargat buoridit ovttasbarggu riikarájáid rastá Sámeráđi bokte. Dát bargu lea mávssolaš seailluhan dihte árbevieruid ja hábmet áddejumi sámi máŋggabealátvuhtii.  

· NSR dáhttu maid ovddidit antirasistálaš ja solidaritehtabargguid. Lea dehálaš ovddidit solidaritehtta ja ovttasbarggu eará álgoálbmot- ja minoritehttajoavkkuiguin geaid earenoamašvuohta ja vuoigatvuođat dulbmojuvvojit.. 

· NSR dáhttu vuoruhit bargat oahpahusáššiin viidát. Sámi árbevierut, giella ja árvvut fertejit fievrreduvvot ollislaš oahpahusvuogádaga bokte.

· NSR joatká politihkkáovdánahttimiin viidát maid kulturpolitihkka ektui.

· NSR galgá ain vuoruhit vuoigatvuođaáššiiguin bargat. Sámi vuoigatvuođat galget speadjalasttot lágain ja hálddašeamis. 

· NSR dáhttu bargat dan ala ahte sámegiela hálddašanguovlu viiddiduvvo.
Nuoraid nannenbarggut

NSR áigu ain nannet nuoraidbargguid. Nuorat galget leat lunddolaš oassin sámi servodaga ovdanahttimis. Dan sáhttit ollašuhttit ná:

· Čuovvulahttit NSRa prinsihppaprográmma mii guoská nuoraide.

· Váikkuhit vai Sámedikki mánáid- ja nuoraidplána čuovvuluvvo.

· Oažžut eanet nuoraid searvat iešguđetlágan doaimmaide.

· Lágidit nuoraidkonferánsa.
Kultur, servodat- ja diehttojuohkinbarggut  

NSR dáhttu nannet ja ovdánahttit daid aktiivalaš kultur, servodat- ja diehttojuohkinbargguid maid báikkálaš searvvit dál doaimmahit. NSR hálida maid ahte dát barggut dokumenterejuvvojit ja leat eanet oidnosis. Dán váste dárbbašit vuođđomateriala.

· Čađahit kártema kulturdoaimmain NSR siskkobeale, ja makkár dárbbut báikkálaš servviin leat dán oktavuođas.

· Dán kártema vuođul árvvoštallat dárbbašlaš doaibmabijuid.

Organisašuvdnaovdánahttin

Báikkálaš searvvit

Báikkálaš servviin galget leat stuorát vejolašvuođat searvat politihkkálaš arenaide.

· Báikkálaš servviide galget sáddejuvvot riikkastivrra čoahkkingohččumat ja áššelisttut, ja listu dgulaskuddandokumeanttaid badjel, mat leat boahtan NSRii.

· Lágidit organisašuvdnajođiheamegursa báikkálaš serviide

· Láhččit dili máŋggabealát geavaheapmái guovddáš neahtta-bálvalusain, omd. elektruvnnálaš dokumeanttalonohallamii.

· Riikkastivra galgá árvvoštallat dárbbu báikkálaš servviide vuođđonjuolggadusaid. 

Politihkkalaš ja hálddáhuslaš jođiheapmi

NSR jođihangoddi ja hálddáhus galgá oažžut buriid bárgovejolašvuođaid.

· Doalahit ja nannet guovttegielat hálddáhusa. 

· Bearráigeahččat ahte lávdegottit maid riikastivra lea bidjan johtui doibmet.

· Riikastivra galgá jamma árvvoštallat iežas siskkáldas organiserema. 

· Bearráigeahččat mo NSR ja SOL hálddáhuat sáhttet ovttastahttit doaimmaidis buorebut.

Ovttasbargu 

NSR áigu maddái boahtte áigodagas nannet organisašuvnna siskkáldas ovttasbarggu čuovvovaččat:

· Buoridit oktavuođa NSRa ja báikkálaš serviid gaskka. Sámediggeáirasat, riikastivrralahtut ja nuoraidlávdegotti miellahtut galget searvat báikkálaš servviid doaluide nu dávjá go lea vejolaš.

· Lágidit jahkkásaččat oktasaš čoahkkimiid main leat mielde riikastivra, sámediggejoavku, SOL stivra ja Nuoraidlávdegoddi.

· Lágidit gurssaid, semináraid riikastivrračoahkkimiid oktavuođas, ja hutkat prošeaktabargguid mat addet dietnasa.

· Lágidit jođihangottičoahkimiid.

· Lágidit seminára NSRa Sámediggeáirasiidda ja várreáirrasiidda. 

Ruhtadilli

NSR áigu evalueret organisašuvnna dálá ruhtadili ja árvvoštallat dárbbašlaš rievdademiid/doaimmaid mat sáhttet sihkkarastit organisašuvnna ruhtadili. 

· Oažžut johtui prošeavttaid mat addet dietnasa.

· Bargat dan ala ahte NSR oažžu oasi guovttegielat ruđain.
Gaskkustit NSR oaiviliid

NSR galgá atnit neahttasiidduidis ja media gaskkustit oainnudis miellahtuideases, mearridedjiide ja guovddáš eiseváldiide. Neahttasiiddut galget atnojuvvot ovddidit rabas servodatdigáštallama. NSR galgá leat aktiiválaš mediain ja galgá leat álki miellahttuide ja earáide gávdnat dieđuid organisašuvnna birra. 

· www.nsr.no galgá ovdánahttojuvvot ja jámma ođasmahttojuvvot, siiddut galget leat sámegilli (davvi-, julev-, ja oarjelsámegillii) ja dárogilli. Obbálaš dieđut organisašuvnna birra berrejit gávdnot eanet gielaide. 

· Galgá jámma sáddejuvvot miellahttoreivvet/ e-poastat miellahttuide. 

